1. Փաստաթուղթը չի ամրագրում տարածքային ամբողջականության սկզբունքի գերակայությունը միջազգային մյուս նորմերի նկատմամբ, ինչի միտումներն ակնհայտ էին հակամարտության կարգավորման խնդրում ուղղակի կամ անուղղակի ներգրավված թե՛ ամերիկյան, եւ թե՛ վերջին շրջանում ռուսաստանյան բարձրաստիճան պաշտոնյաների հրապարակային ելույթներում, խոսքերում։ Հռչակագրի առաջին կետում նշվում է, որ նախագահները «հայտարարում են, որ նպաստելու են Հարավային Կովկասում իրադրության առողջացմանը եւ ապահովելու են միջազգային իրավունքի սկզբունքների եւ նորմերի եւ դրանց շրջանակներում ընդունված որոշումների եւ փաստաթղթերի հիման վրա Լեռնային Ղարաբաղի հակամարտության քաղաքական կարգավորման միջոցով տարածաշրջանում կայունության եւ անվտանգության հաստատմանը»։